Ziara ya Bikira Maria (pia: Maamkio) ni ile iliyofanywa na Mama wa Yesu, alipokuwa mjamzito tangu siku chache, kwa Elizabeti, aliyekuwa na mimba ya miezi sita katika uzee wake (Lk 1:39–56). Lengo lilikuwa kumhudumia hadi ajifungue mtoto, Yohane Mbatizaji, miezi mitatu baadaye. Kadiri ya Injili, walipokutana tu, Roho Mtakatifu alimjaza Yohane Mbatizaji, aliyeruka kwa shangwe tumboni mwa mama yake, na Elizabeti mwenyewe aliyetambua ujauzito wa Maria na hivyo kumpongeza kuwa mbarikiwa kuliko wanawake wote na mwenye heri kwa kuwa alisadiki kwamba aliyoambiwa na Bwana yatatimia. Akiitikia unabii wao, Maria alimtolea Mwenyezi Mungu utenzi wa sifa maarufu kwa jina la neno lake la kwanza katika Kilatini, Magnificat. Tukio hilo la kusisimua linaadhimishwa na madhehebu mbalimbali ya Ukristo tarehe 31 Mei au 2 Julai katika Ukristo wa Magharibi na 30 Machi au Jumapili mojawapo ya Majilio katika Ukristo wa Mashariki. Katika Rozari linakumbukwa kama fumbo la pili la furaha. Pia limekuwa asili ya kazi nyingi za huruma na sanaa ya Kikristo. Ray, Steve (October 2005). "Mary, the Ark of the New Covenant". This Rock 16 (8). http://www.catholic.com/magazine/articles/mary-the-ark-of-the-new-covenant.